REGULAMENTUL (CE) NR. 411/2009 AL COMISIEI
din 18 mai 2009
de modificare a Regulamentului (CE) nr. 798/2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/539/CEE a Consiliului din 15 octombrie 1990 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (1), în special articolul 22 alineatul (3) și articolul 24 alineatul (2),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 9 alineatul (2) litera (b),
întrucât:
(1)
Regulamentul (CE) nr. 798/2008 al Comisiei (3) stabilește cerințele de certificare sanitar-veterinară pentru importurile în Comunitate de păsări de curte și de anumite produse de pasăre și pentru tranzitul acestora prin Comunitate. El prevede că produsele care fac obiectul regulamentului menționat („produsele”) sunt importate în Comunitate și tranzitează prin Comunitate doar din țările terțe, teritoriile, zonele sau compartimentele indemne de boală care sunt enumerate în tabelul din anexa I partea 1 la regulamentul respectiv. În plus, în partea 2 a anexei respective sunt prezentate modele de certificate sanitar-veterinare. De asemenea, Regulamentul (CE) nr. 798/2008 prevede că, în cazul în care examinarea, eșantionarea și testarea pentru anumite boli sunt necesare în vederea importului produselor, acestea trebuie efectuate în conformitate cu anexa III la regulamentul respectiv.
(2)
Articolul 7 din Regulamentul (CE) nr. 798/2008 prevede că produsele pot fi importate în Comunitate doar în cazul în care țara terță informează Comisia cu privire la eventualele focare inițiale de boală de Newcastle sau de gripă aviară înalt patogenă (HPAI) și furnizează izolatele de virus laboratorului comunitar de referință pentru gripă aviară și boală de Newcastle.
(3)
În cazul în care este detectat un focar de gripă aviară pe teritoriul unei țări terțe sau într-o zonă sau compartiment (compartimente) al (ale) acesteia, autoritatea competentă din țara terță respectivă nu mai poate certifica faptul că teritoriul său, o zonă sau un compartiment (compartimente) al (ale) acesteia, în conformitate cu lista din anexa I partea 1 la Regulamentul (CE) nr. 798/2008, sunt indemne de boala respectivă.
(4)
În interesul sănătății animalelor și al prevenirii și monitorizării gripei aviare slab patogene (LPAI) la nivel comunitar, este adecvată raportarea către Comisie a focarelor inițiale ale bolii respective. Prin urmare, articolul 7 din Regulamentul (CE) nr. 798/2008 ar trebui modificat în consecință.
(5)
Canada și-a demonstrat capacitatea de a reacționa în cazul apariției unor focare de LPAI în exploatațiile de păsări de curte de pe teritoriul său și de a preveni cu succes răspândirea infecției.
(6)
De asemenea, Canada a furnizat Comisiei informații detaliate privind situația epidemiologică și măsurile de combatere a bolii pe care le-a adoptat, inclusiv o descriere a zonelor care fac obiectul unor restricții oficiale în ceea ce privește focarele de LPAI.
(7)
Decizia 1999/201/CE a Consiliului din 14 decembrie 1998 privind încheierea Acordului dintre Comunitatea Europeană și Guvernul Canadei cu privire la măsurile sanitare pentru protecția sănătății publice și animale în comerțul cu animale vii și produse de origine animală (4) a aprobat acordul respectiv, care prevede că fiecare parte la acord trebuie să recunoască o măsură sanitară a celeilalte părți drept echivalentă, în cazul în care aceasta din urmă demonstrează în mod obiectiv că măsura sa atinge nivelul adecvat de protecție.
(8)
Având în vedere acordul menționat anterior și sistemul de combatere a bolii instituit în Canada, este adecvată aplicarea unor dispoziții alternative în materie de certificare pentru puii de o zi și ouăle pentru incubație originare din alte zone decât cele care fac obiectul unor restricții oficiale privind LPAI. Prin urmare, modelele de certificate sanitar-veterinare pentru puii de o zi, alții decât de ratite, și pentru ouăle pentru incubație provenite de la păsări de curte, altele decât ratite, ar trebui modificate pentru a permite aplicarea unor dispoziții alternative în materie de certificare pentru Canada în cazul apariției de noi focare de LPAI în viitor.
(9)
Organizația Mondială pentru Sănătate Animală (OIE) a formulat recent recomandări cu privire la anumite proceduri de tratament al produselor în vederea inactivării agenților patogeni. În consecință, modelul de certificat sanitar-veterinar pentru produsele din ouă ar trebui modificat pentru a ține seama de aceste recomandări.
(10)
Prin urmare, anexa I partea 2 la Regulamentul (CE) nr. 798/2008 ar trebui modificat în consecință.
(11)
De asemenea, metoda de testare pentru depistarea unei subspecii de Salmonella relevante din punct de vedere zoosanitar ar trebui modificată pentru a permite țărilor terțe să folosească metode de analiză în laborator în conformitate cu recomandările OIE. Prin urmare, anexa III la Regulamentul (CE) nr. 798/2008 ar trebui modificată în consecință.
(12)
De asemenea, ar trebui corectată o notă de subsol în modelul de certificat sanitar-veterinar pentru tranzitul/depozitarea de ouă fără microorganisme patogene specificate, carne, carne tocată și carne separată mecanic de păsări de curte, de ratite și de vânat sălbatic cu pene, ouă și produse din ouă. Prin urmare, anexa XI la Regulamentul (CE) nr. 798/2008 ar trebui modificată în consecință.
(13)
De asemenea, este adecvat să se prevadă o perioadă de tranziție pentru a permite statelor membre și industriei să ia măsurile necesare pentru a se conforma condițiilor aplicabile în materie de certificare sanitar-veterinară.
(14)
Prin urmare, Regulamentul (CE) nr. 798/2008 ar trebui modificat în consecință.
(15)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 798/2008 se modifică după cum urmează:
1.
La articolul 7, literele (a) și (b) se înlocuiesc cu următorul text:
„(a)
informează Comisia în legătură cu situația bolii într-un interval de 24 de ore de la confirmarea oricăror focare inițiale de LPAI, HPAI sau boală de Newcastle;
(b)
furnizează laboratorului comunitar de referință pentru gripă aviară și boală de Newcastle (5), fără întârzieri nejustificate, izolate de virus provenind din focare inițiale de HPAI și boală de Newcastle; nu se solicită astfel de izolate de virus pentru importurile de ouă, produse din ouă și ouă fără microorganisme patogene specificate din țări terțe, teritorii, zone sau compartimente din care este autorizat importul de astfel de produse în Comunitate;
2.
Anexele I, III și XI se modifică în conformitate cu anexa la prezentul regulament.
Articolul 2
Produsele cu privire la care au fost emise certificatele sanitar-veterinare relevante în conformitate cu Regulamentul (CE) nr. 798/2008 înainte de modificările introduse prin prezentul regulament pot continua să fie importate în Comunitate sau să tranziteze Comunitatea până la 15 iulie 2009.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 mai 2009.